**"THE ISRAELI DNA"**

**אתגרי הביטחון הלאומי של ישראל במציאות משתנה –**

ראשי פרקים לתדרוך

**מבוא**

* **קצב האירועים בישראל וסביבתה הוא מטורף** – כל חצי שעה יש מבזק חדשות וכל חצי שעה יש חדשות חדשות...
* בסקירה זו ננסה לעשות סדר, ולהתייחס להתפתחויות בקונטקסט הזיקה וההשפעה על ארכיטקטורת הביטחון הלאומי של ישראל

**"נתוני הפתיחה" – המצב הבסיסי של ישראל – ריבוי חולשות מובנות**

* אתגר הגודל –
	+ כדי לכתוב את השם שלנו על המפה צריך לפלוש למים הריבוניים של קפריסין...
* המתנים הצרות –
	+ **היעדר עומק אסטרטגי** – תורפה מובנית למול פלישה ממזרח
	+ **קרבה מידית של הגבול למרכזי אוכלוסין** – אתגר הטרור –
		- עד הקמת הגדר מחבלים מתאבדים יכלו בהליכה קלה להגיע ללב מרכזי האוכלוסייה
* מיעוט אתרים אסטרטגיים
	+ פוטנציאל נזק רב מאוד מפגיעה יחסית לא מורכבת במספר מצומצם של אתרים אסטרטגיים של צבא ותשתיות לאומיות (יב"אות; כמ"ג; תעשיות פטרוכימיות; מספר מצומצם של תחנות כח)
* מיעוט משאבי טבע –
	+ בעשור האחרון נמצא גז טבעי, אך גם הוא ברובו עדיין עמוק מתחת לפני הים...
* סביבה עוינת –
	+ יש לנו מידע סודי שישראל היא לא המדינה הכי פופולרית באזור...
	+ גם בקרב מדינות עמן יש לנו הסכמי שלום (מצרים וירדן) – השלום הוא בין המדינות אך לא בין העמים.
	+ חלום הנורמליזציה – נתקל בתקרת זכוכית נמוכה בדמות הסוגיה הפלסטינית.
* חוסר יציבות אזורי כרוני –
	+ משטרים אוטוקרטיים ומושחתים שאינם נהנים מתמיכת הציבור ושולטים באמצעות מנגנוני ביטחון.
	+ אירועי ה"אביב הערבי" (שם לא מוצלח, באזור שלנו האביב הוא קצר והפכפך...) – לא פסחו על אף מדינה באזור.
		- ארבע מדינות (מצרים, לוב, תוניסיה ותימן) חוו מהפכות;
		- בסוריה מלחמת האזרחים עדיין לא תמה;
		- מחאות בהיקפים משתנים התקיימו בכל המדינות ובחלקן מתקיימות גם בימים אלה (לבנון, עיראק, תוניסיה, אלג'יריה)
		- באופן מעניין דווקא המלוכות שרדו ללא יוצא מהכלל – בין אם בזכות קשר משפחתי לנביא (ירדן) - אף פעם לא מזיק - ובין אם בזכות המסורת והמבנה השבטי והחמולתי המורכב.

**"החדשות הטובות" - עמודי התווך של ארכיטקטורת הביטחון הלאומי של ישראל**

* על מנת להתמודד עם האתגרים והחולשות המובנות יצרה ישראל לאורך השנים ארכיטקטורה מורכבת, המאפשרת לה לקזז את חסרונותיה ולהבטיח שקט ויציבות יחסיים לאזרחיה. נפרט אותה בשיטת המעגלים המתרחבים [יומחש באינפוגרפיקה]:
	+ **גדר הביטחון** – עצרה את זרם המחבלים המתאבדים. למרות כל הטענות והביקורת שהושמעה בזמנו בזירה הבינ"ל – הגדר הזו מצילה חיים באופן יומיומי.
	+ **בזירה הפלסטינית** –
		- **מודיעין מדויק משולב עם פעילות מבצעית כירורגית**: בעבר מיקמנו טנקים על ציר מרכזי לירושלים (433). טנקים הם סימן לכישלון, לא להצלחה במאבק בטרור. היום פועלים בצורה הרבה יותר מדויקת ואפקטיבית, ולא ניתן לראות ולו טנק אחד.
		- **פעילות עצמאית של מנגנוני הביטחון הפלסטינים נגד טרור**, בתיאום עם ישראל –
			* ממשיך לעבוד גם היום למרות העוינות המדינית, משום שמדובר באינטרס עצמי של הרש"פ. קיימת הבנה שישראל היא אולי האויב, אך החמא"ס הוא איום קיומי גדול יותר.
			* ההבנה מבוססת על זיכרונות מרים מיוני 2007, כאשר החמא"ס ביצע בעזה הפיכה רווית דם, במהלכה זרק אנשי פת"ח מגגות, הכריח אותם לשתות חומצה ועוד, כמיטב הדמיון המזרח תיכוני.
		- **בזירת עזה** –
			* שימור הרתעה, שלילת יכולות "אסטרטגיות" (מנהרות) ותיאום עם המצרים.
			* מניעת משבר הומניטארי
			* ברור שלא ניתן להגיע להסכם עם החמא"ס, הניזון מאידיאולוגיה אסלאמיסטית קיצונית מבית מדרשו של חסן אל-בנה, מייסד האח"ס (1928). הם מוכנים להגיע ל-"הדנה/תהדיה", שביסודה אינה מהווה הסכם אלא הימנעות חד-צדדית משימוש בכוח, כל עוד המצב הוא לרעתך (בהשראת תולדות חיי הנביא).
			* יחד עם זאת, **במזה"ת צריך כל הזמן לבחור בין חלופות גרועות את הכי פחות גרועה**. החלופה לחמא"ס מורתע ומוכל בעזה היא חידוש השליטה הישראלית על כל המשתמע מבחינה ביטחונית, כלכלית, בינ"ל... איננו רוצים בכך.
	+ **השכנים הקרובים: ירדן ומצרים – יחסי שלום אסטרטגיים**
		- **ירדן – שותף אסטרטגי, למרות המתחים הגלויים:**
			* הגבול הארוך ביותר, כמעט ולא משקיעים בו כוחות משום שהירדנים דואגים לביטחון מהצד שלהם.
			* הממלכה מעניקה לנו עומק ביטחוני אסטרטגי, כך ש**גבול הביטחון האמתי של ישראל אינו בקו הירוק או בבקעה, אלא בואכה מחוז אלאנבאר במערב עיראק**.
			* יציבותה של הממלכה הוא ערך אסטרטגי ראשון במעלה עבור ישראל. הקשרים הביטחוניים הם חזקים, בזכות זהות האינטרסים והתלות ההדדית.
			* הפער בין הרובד הגלוי לסמוי – לפי הכותרות נראה שהולכים להכריז מלחמה בכל יום... בפועל שחרור הקיטור מאפשר הרבה שת"פ, בערוצים שקטים.
		- **מצרים – יחסים אסטרטגיים, בצל המשך תפיסת ישראל כאיום הייחוס**
			* **מצרים מדינה מרכזית בעולם הערבי –**
				+ כ-100 מיליון אוכלוסייה, צבא של חצי מיליון, הצבא חולש על כשליש מהכלכלה,
				+ כל מה שקורה במצרים מקרין על שאר העולם הערבי – כך למשל אחרי ניצחון האח"ס (מרסי), התנועה הרימה ראש גם בירדן ובמקומות אחרים.
			* **מאז 1979, שורר "שלום קר" בין המדינות:**
				+ לא מומלץ לאף מצרי לנסות לבקר בישראל לצרכי תיירות... מיד ייקרא לשיחה ידידותית במשרד ממשלתי.
				+ שורשי השלום נותרו רזים, אין שלום בין העמים אלא עם שכבה צרה מאוד בהנהגה ובצמרת מערכת הביטחון המצרית.
				+ גם הצבא המצרי מעולם לא הפסיק לראות בישראל "אויב", ולהתאמן מול איום ייחוס מסוים מאוד. עם זאת, מקפידים על התנהלות במסגרת ההסכם ולשמור על קשרים בין מערכות הביטחון.
			* **עליית איום הטרור –**
				+ מאז המהפכה במצרים – עלה איום הטרור בסיני – תחילה אלקאעדה ואח"כ הארגון (אנסאר בית אלמקדס) נשבע אמונים למנהיג דאע"ש בע'דאדי המנוח והכריז על עצמו כ"מחוז סיני" של המדינה האסלאמית.
				+ הארגון כיום הוחלש, בזכויות מאמצי צבא מצרים ויש שיאמרו גם סיוע משכנים, אך עדיין מבצע פיגועים בעיקר נגד הצבא המצרי (הכמ"ר – MFO – כוח המשקיפים הפרוס בסיני לא היה עד כה יעד לפיגועים)
			* **"הנס על הנילוס" –** האירוע האסטרטגי הגדול במצרים היא ההפיכה נגד האח"ס, כאשר הצבא המצרי בהנהגת שה"ג אל-סיסי הצטרף להמונים בכיכרות והוביל לסוףמשטר האח"ס. אירוע בעל משמעות אזורית מרכזית, מנע היווצרות ציר אח"סי אזורי (אנקרה – קהיר – דוחא – עזה) שהיה מביא חדשות רעות מאוד לישראל ולמערב כולו.
			* **אל-סיסי** – אינו ציוני. פטריוט מצרי שמבין כי נכון למצרים לשמור על הסכם השלום עם ישראל ולשתף פעולה במאבק נגד הטרור.
		- **בלי השלום עם מצרים לא היה מתאפשר שלום עם ירדן. שני ההסכמים חיוניים ביותר לביטחון הלאומי של ישראל,** מונעים סיכונים ומייצרים הזדמנויות לשת"פ, בעיקר בתחום הביטחוני אך לא רק (בשנים האחרונות, שת"פ בתחום האנרגיה – בעבר עם מצרים וכיום עם ירדן).
	+ **שיתוף אינטרסים עם העולם הערבי –**
		- היפוך דוקטרינת בן-גוריון – שדיבר על ברית עם כוחות הספר הלא ערביים (איראן של השאה, תורכיה החילונית, מזרח אפריקה הנוצרית) אל מול המשטרים הערביים העוינים.
		- כיום, איראן היא אויבת מרה ותורכיה גם כן במקום אחר לגמרי. דווקא מול העולם הערבי מתקיימת חפיפה משמעותית באינטרסים –
			* **ראשית מול איראן** – האיום הגדול לא רק על ישראל אלא בראש וראשונה על סעודיה והמפרציות.
			* **מול ציר האח"ס** – שחותר תחת המשטרים באזור על מנת לקדם אג'נדה אסלאמיסטית פן-ערבית (היעד הסופי – ח'ליפות – לא שונה הרבה מהיעד של דאע"ש. רק האמצעים נראים יותר "הומאניים")**.**
			* **מול הטרור הסוני (דאע"ש, ג'יהאד עולמי)**
		- **קיים קושי לתרגם את שיתוף האינטרסים ליחסים גלויים וחמים** – לאור ההזדהות עם הסוגיה הפלסטינית (לא שהשליטים הערביים אוהבים את הפלסטינים – הם בעיקר אוהבים את עצמם, והם יודעים שקשר גלוי עם ישראל עלול להזיק ליציבות ולעתים גם לבריאות)
	+ **ארה"ב – בעלת הברית האסטרטגית**
		- **אין ולא תהיה חלופה ליחסים המיוחדים עם ארה"ב**
		- הקשרים החזקים והרב-מימדיים עם ארה"ב (ביטחון, כלכלה, תרבות, ערכים משותפים) הם נדבך מרכזי בארכיטקטורת הביטחון הלאומי של ישראל.
		- מעבר לחשיבות הקשרים עצמם, נראות הקשרים תורמת רבות למעמד האזורי ולהרתעה הישראלית במרחב.
		- הקרנת הכוח האמריקאית באזור, תדמית אזורית ועולמית עוצמתית של ארה"ב הם חיוניים לא רק עבור האינטרסים האמריקאים, אלא גם עבור אינטרסי ליבה של ישראל. ללא ארה"ב השלום עם מצרים לא היה נוצר ולא היה שורד.

**"החדשות הרעות" – האיומים המרכזיים על ישראל בעת הנוכחית**

[יומחש באינפוגראפיקה]

* נבחן את האיומים בשלוש רמות, מהכבד לקל –
	+ **איומים בלתי קונבנציונליים – איראן בראש** –
		- **איראן/גרעין - האיום האסטרטגי הכבד ביותר על ישראל**.
		- **דוקטרינת בגין – לא לאפשר מצב של מדינה עוינת עם נשק גרעיני.**
		- כרגע – לא קיים. עיראק טופלה ב-1981, סוריה ב-2007, לוב ויתרה על תכנית שהייתה קרובה מאוד להשלמה ב-2003, במבצע מודיעיני-דיפלומטי בריטי בשילוב האמריקאים. איראן – יש לה את הידע, אך עדיין לא היכולת.
		- **הסכם ה-JCPOA** היה גרוע בכך שנתן לאיראן הקלה מסנקציות ופתח לחזרה למשפחת העמים בתמורה לעצירה זמנית (10 שנים) בפיתוח הפרויקט. בנוסף, הוא לא התמודד עם החתרנות האזורית, הטרור או פיתוח יכולת הטילים והתעשיות הצבאיות האיראניות. גם הפיקוח ההסכמי היה לוקה בחסר. ברם, מאז נסיגת ארה"ב מההסכם ותחילת ההפרות ההדרגתיות מצידה של איראן, עלה בידה להתקדם בתכנית והיא קרובה יותר לפצצה היום ממה שהייתה בעקבות ההסכם.
		- **איראן גרעינית** **היא האיום היחיד שניתן לקרוא לו קיומי עבור ישראל** –
			* משטר פונדמנטליסטי עם יכולת גרעינית. כשהם מאיימים למחוק את ישראל מהמפה, על בסיס הניסיון ההיסטורי שלנו, **אנו לוקחים אותם מאוד ברצינות**.
			* מי שאומר שהם רציונליים ולא יתקפו את ישראל – הדרך היחידה לוודא שמשטר קיצוני פנאטי לא יעשה שימוש ביכולת גרעינית היא להפריד בין כוונותיו הקיצוניות לבין היכולות שעלולות לאפשר לו לממש את הכוונות.
			* אך גם אם לא יעשו שימוש ביכולת, ההשלכות על האזור מאיראן גרעינית או אפילו תדמית של איראן גרעינית הן **הרות אסון** –
				+ טרור תחת מטריה גרעינית ושחיקה דרמטית של ההרתעה הישראלית ותחושת הביטחון של האזרחים
				+ פרוליפרציה גרעינית אזורית – איראן גרעינית היא סכנה לא רק לנו. במקרה כזה גם סעודיה תתגרען (האופציה הפקיסטאנית), מצרים ותורכיה גם כן ילכו בעקבותיה. גיהינום ייראה כמו גן עדן יחסית למזה"ת במצב כזה.
				+ הפגיעה בקרנה של ארה"ב ומעמדה באזור תהיה דרמטית - לארה"ב ולישראל.
	+ **איומים קונבנציונאליים – צבאות טרור ואיומים רחוקים**
		- **תופעה חדשה – צבאות טרור**:
			* **"חזבאללסטאן"** –
				+ לבנון – תופעה ייחודית במדעי מדינה – חוקה ללא מדינה...
				+ חזבאללה – זרוע קדמית של איראן, שחקן הכוח החזק ביותר בלבנון, מבחינה צבאית ופוליטית.
				+ מורכב מזרוע פוליטית, זרוע טרור חו"ל וזרוע צבאית – אלפי פעילים עם ניסיון קרבי מסוריה, מצוידים וממומנים ע"י איראן.
				+ שינוי תכניות המלחמה של איראן – תפיסה התקפית, כוחות רצ'ואן שנועדו להשתלט על נקודות יישוב / בסיסים באזור הגבול. חשיפת המנהרות ההתקפיות פגעה בתכניות המלחמה אך הם עדיין נחושים להפתיע את ישראל במלחמה הבאה.
				+ מעל 100 אלף רקטות וטילים, מאמצים כבירים לשפר את הדיוק של הרקטות על מנת להפוך אותן מנשק סטטיסטי לנשק מדויק לפגיעה באתרים אסטרטגיים בעורף ישראל.
			* **סוריה** –
				+ מאמץ צירי (איראן, חזבאללה, מיליציות) לפתח חזית טרור וטילים נוספת מול ישראל. מצפים לפירות מההשקעה בבשאר.
				+ בשאר ששרד למרות הערכות מומחים שונים, בזכות החברים – איראן, חיזבאללה והמטריה הצבאית והמדינית הרוסית – שונה מאוד מאביו במעמד שהוא נותן לחיזבאללה. עבור אביו הם היו כלי נגד ישראל. כעת נראה שהמצב התהפך, ונצראללה הוא השחקן החזק יותר במשוואה.
			* עזה –
				+ גם בעזה, החמא"ס והגא"פ משפרים כל העת יכולות צבאיות, ומהווים בפועל צבאות של טרור, ולא ארגוני טרור במובן הישן.
			* **ההרתעה של ישראל מצליחה מול הפעלת כוח מצד צבאות הטרור, אך לא מול בניין הכוח שלהם**. **המב"מ הישראלי מצליח להאט את תהליכי בניין הכוח, אך לא לעצור אותם**.
		- **אתגר ה-QME (איום עתידי אפשרי על היתרון הצבאי האיכותי של ישראל)** –
			* כיום המצב עם מדינות ערב הוא כאמור אולי הטוב ביותר מאז ומעולם. ואולם, המשטרים הערבים אינם יציבים, הרחוב הערבי עוין מאוד לישראל ותהפוכות עלולות להתרחש בפרקי זמן קצרים.
			* **בשנים האחרונות, האזור נמצא במרוץ חימוש מטורף**. סעודיה היא בעלת הוצאות ביטחון מהגדולות בעולם, המושקעות במיטב האמל"ח המערבי. גם מדינות אחרות באזור שכיום אינן מהוות איום על ישראל (מצרים, מפרציות) משקיעות סכומי עתק בהתחמשות.
			* במשוואת כוונות-יכולות, הכוונות עלולות להתהפך במהירות ואז המענה ליכולות המתקדמות הנצברות בידי מדינות ערב ייקח זמן ומשאבים רבים.
			* האמל"ח המערבי הוא מתקדם ואוטונומי, באופן ששוחק את היתרון ההון האנושי הישראלי.
	+ **האיום התת-קונבציונאלי – הטרור לא הלך לשום מקום**
		- למרות מה שנראה כמו התקופה השקטה ביותר מבחינת הטרור, בפועל מצבור האיומים על ישראל נותר משמעותי מאוד, והשקט הוא תוצר של הרתעה ישראלית ומאמצי סיכול מתמשכים המבוססים על יכולות מודיעיניות ומבצעיות גבוהות.
			* **בצפון** – מאמצים של האיראנים להקים רשתות טרור נגדנו ברמה"ג, נחשפים ונעקרים עד כה בהצלחה.
			* **באיו"ש** – טרור עממי ככלל הוכל באמצעות מדיניות חכמה מבוססת יכולות טכנולוגיות מתקדמות, מודיעין ומבצעים, תיאום עם המנגנונים הפלסטיניים וכן מדיניות אזרחית שנמנעת מענישה קולקטיבית ומגדילה את מחיר ההפסד.
			* **בעזה** – האירועים על הגדר הם תופעה היברידית של טרור עממי, מופעל חמא"ס, במטרה להתיש את העורף ואת צה"ל ולזכות בנקודות בזירה הבינ"ל.
			* **בדרום** – מחוז סיני וגם אלקאעדה עדיין פעילים בסיני, אך כרגע ממוקדים במשטר המצרי. תקפו אותנו בעבר ואין סיבה להניח שלא יעשו זאת שוב בעתיד, בהינתן הזדמנות.
			* **בזירה הבינ"ל** – חזבאללה וכח קודס – ממשיכים לתכנן פעולות טרור בכל מקום בו תהיה להם הזדמנות מבצעית, בהינתן החלטה של ח'מנאי. תקפו אותנו בעבר (ארגנטינה, בולגריה, ניו-דלהי) ותכננו במקומות רבים נוספים (תאילנד, קפריסין, אפריקה). חזבאללה וקדס מחלקים ביניהם את העולם לפי יתרונות מבצעיים של כל גוף, ופועלים בתיאום.

**אז מה עושים? עקרונות המדיניות הישראלית, "ה-DNA של ישראל"**

* **יעד העל** – **מניעת התגרענות איראן בכל דרך**. המשך מימוש דוקטרינת בגין – לא ניתן לחיות עם נשק גרעיני בידי מדינה עוינת. חשוב להבין שאין אופוזיציה בישראל לתפיסה זו.
* **למול מצבור האיומים הקונבנציונליים והתת-קונבנציונליים – שימור חופש הפעולה המבצעי וההרתעה הישראלית**. תפיסת היסוד היא כי ישראל יכולה לסמוך רק על עצמה ועצמתה ולא תמסור את ביטחונה לידי אף צד שלישי.
* **שימור היתרון הצבאי האיכותי (ה-QME)** – שימור היתרון הטכנולוגי והאיכות האנושית על מנת להיות מסוגלים להביס כל אויב או שילוב אפשרי של אויבים במרחב.
* **למול איום הטילים והרקטות** – פיתוח מענה טכנולוגי רב שכבתי המתקדם בסוגו בעולם, תוך לימוד ושיפור מתמיד של יכולות המערכות השונות.
* **ביצור וחיזוק הברית האסטרטגית עם ארה"ב** – ברית דו-כיוונית, בה גם ישראל היא בעל ברית ערכי עבור לארה"ב – במודיעין, במו"פ טכנולוגי (ע"ע כיפת ברזל ומערכות הגנה אקטיביות לרק"מ), בנגישות לאזור. לישראל אינטרס ברור בשימור המעמד האמריקאי המוביל באזור (Pax Americana) ותדמית עצמה אמריקאית.
* **מיצוי שיתוף האינטרסים עם העולם הערבי** – כאמור, בהיעדר פריצת דרך בציר הפלסטיני (לא בטווח הנראה לעין...) יכול לבוא לידי ביטוי רק בדרכים של "פילגשות", ללא מיסוד מערכת היחסים וחשיפתה לאור העולם...
* **תמיכה בעוגני היציבות באזור** – אין הרבה חדשות טובות באזור. את המעט שיש – נכון לחזק ולשמר. דוגמאות – הממלכה ההאשמית; הכורדים...
* **מול רוסיה** –
	+ שחקן חדש-ישן באזור. הרוסים אינם עוינים לישראל, אך בפועל נמצאים בשוחה אחת עם יריבותיה המרות.
	+ האינטרס הרוסי המוביל היה להציל את משטר באשר אסד – לא בזכות אהבה לבשאר – נראה שאיש אינו חש אהבה יתרה כלפיו, כולל הוריו הביולוגיים בזמנו – אלא משום שאין להם חלופה טובה יותר לשימור האינטרס הרוסי בזירה הסורית.
	+ שימור משטר אסד אפשר לרוסים להקים בסיסים ימיים ואוויריים בסוריה – חלום ישן עוד מתקופת הצארים, לשמר שוק מרכזי לאמל"ח רוסי, להקרין עצמה תוך שליחת מסר לפיו פטרונות רוסית עדיפה על האמריקאית וליהנות מפירות כלכליים אפשריים בסוריה (נפט, חוזים).
	+ המעורבות הרוסית מחייבת את ישראל לשמר ערוצי שיח ותיאום טקטי למניעת תקריות. כל זאת באופן מפוקח ונטול אשליות לגבי הכוונות הרוסיות, מתוך כוונה לשמר את חופש הפעולה הישראלי והיכולת להמשיך ולעכב את בניין הכוח הצירי בסוריה.
* **תורכיה – צמצום חזיתות חיכוך לא נחוצות** –
	+ משטר מפלגת ה-AKP האסלאמיסטית והנשיא ארדוגאן באופן אישי עוינים את ישראל, מבחינה אידיאולוגית (מבית היוצר של האח"ס), אישית ואזורית-פוליטית. אחרי פרשת המרמרה היינו קרובים לחיכוכים צבאיים בים ובאוויר ורק מאמצים מדיניים שקטים הצליחו לייצב את המצב.
	+ אחרי ההשתלטות של ארדוגאן על כל מוקדי הכוח בתורכיה (עריפת הצבא, המשטרה ומערכת המשפט בעקבות ניסיון ההפיכה והפרשות שקדמו לה; השתלטות על אמצעי התקשורת וכליאת עיתונאים סיטונאית – יותר מאשר בסין), ולמרות הקשיים הכלכליים והרמת ראש של האופוזיציה (ניצחון ראש עיר חילוני באסתאנבול) – אין סכנה ליציבות המשטר. אין גם "סכנה" להתקרבות מחדש משמעותית בין המשטר הזה לבין ישראל.
	+ **המדיניות הישראלית** – הכלה וצמצום חזיתות חיכוך לא חיוניות. ישראל היא מדינה קטנה, ולמרות יכולותיה עליה להימנע מריבוי חזיתות עימות ולהתמקד באיומים העיקריים.
* **הרחבת העומק האסטרטגי** –
	+ **למזרח** – בעיקר באמצעות חיזוק ושימור ממלכת ירדן.
	+ **למערב** – באמצעות חיזוק הקשרים עם יוון וקפריסין (וגם איטליה ונוספות) – שהתאפשר בשנים האחרונות בין היתר לאור ירידת היחסים עם תורכיה, פוטנציאל האנרגיה במזרח הים התיכון והבנה של יוון וקפריסין, כי שיפור היחסים עם ישראל אינו בא על חשבון היחסים עם מדינות ערב.